Jautājumi un atbildes Nr. 1
“Būvprojekta izstrāde un autoruzraudzība Špoģu vidusskolas āra sporta infrastruktūras pārbūvei un teritorijas labiekārtošanai”
(identifikācijas Nr. ANPCP 2026/42)

[bookmark: _Hlk206508040]Jautājums Nr.1
Izvērtējot iepirkuma dokumentāciju un darba uzdevumu, Pretendentam nav skaidra nepieciešamība pēc speciālista ceļu projektēšanā kā obligāti piesaistāma speciālista. No darba uzdevuma nav konstatējams tāds ceļu infrastruktūras projektēšanas darbu apjoms, kas pamatotu šādas kvalifikācijas prasības noteikšanu kā obligātu visiem pretendentiem.
Ņemot vērā, ka Publisko iepirkumu likuma ietvaros pasūtītāja noteiktajām kvalifikācijas prasībām jābūt objektīvi pamatotām, samērīgām un tieši saistītām ar iepirkuma līguma priekšmetu, lūdzam iepirkuma komisiju skaidrot:
1. Kādi konkrēti projektēšanas darbi iepirkuma priekšmeta ietvaros pamato prasību par obligātu speciālista ceļu projektēšanā piesaisti?
2. Vai pasūtītājs ir izvērtējis, ka teritorijas labiekārtojuma risinājumu izstrādi attiecīgajā projekta stadijā var nodrošināt arī arhitekta prakses sertifikātu ieguvis speciālists?
Lūdzam iepirkuma komisiju izvērtēt iespēju pārskatīt nolikuma 50.6. punktā noteikto prasību par obligātu speciālista ceļu projektēšanā piesaisti, ja šāda prasība nav tieši pamatota ar iepirkuma priekšmetu un darba uzdevumā paredzētajiem projektēšanas darbiem
Atbilde: 
            Iepirkumu komisija, attiecībā uz ieinteresētā piegādātāja iesniegtajiem jautājumu iepirkuma ietvaros, norāda, ka saskaņā ar nolikuma 88. punktu pretendentam papildu informācija jāpieprasa laikus, lai komisija atbilstoši nolikuma 16.punktam un Publisko iepirkumu likuma (turpmāk – PIL) 36.panta otrajā daļā noteiktajam termiņa ierobežojumam varētu to sniegt ne vēlāk kā 6 (sešas) dienas pirms piedāvājumu iesniegšanas termiņa beigām. 
           Ieinteresētā piegādātāja jautājums saņemts 16.06.2026. Piedāvājumu iesniegšana paredzēta līdz 26.06.2026. plkst.11.00. Paziņojums par iepirkuma procedūru publicēts Iepirkumu uzraudzības biroja tīmekļvietnē, kā arī EIS e-konkursu apakšsistēmā 22.05.2026. Iepirkumu komisijas ieskatā, ieinteresētām personām bija iespēja savlaicīgi sagatavot un iesniegt jautājumu termiņā. 
Ievērojot  Publisko iepirkumu likuma 36.panta otrajā daļā un iepirkuma nolikuma 16., 88. punktos noteiktos termiņus atbilžu sniegšanai, un ņemot vērā to, ka ieinteresētā piegādātāja jautājums iesniegts pēc jautājumu termiņa uzdošanas beigām, iepirkumu komisija ir tiesīga nesniegt atbildi uz uzdoto jautājumu.
Tomēr, ievērojot labas pārvaldības principus, iepirkumu komisija skaidro, ka nolikuma 50.6.punktā noteiktā prasība attiecībā uz speciālistu ceļu projektēšanā ir izvirzīta atbilstoši iepirkuma priekšmetam un nolikuma 2.pielikumā “Tehniskā specifikācija – Tehniskais piedāvājums” ietvertajam projektēšanas uzdevumam. Minētā prasība ir pamatota ar projektēšanas uzdevuma III sadaļā “Būvprojekta risinājumi”, tostarp apakšsadaļās “Sporta laukums” un “Labiekārtošana” paredzētajiem projektēšanas darbiem, kuru pamatā ir sarežģītas pamatnes konstrukcijas un teritorijas vertikālā plānošana, kas tieši atbilst ceļu būvprojektētāja kompetencei.
Iepirkuma nolikumā noteiktās pretendentu kvalifikācijas prasības ir samērīgas, objektīvi pamatotas un tieši saistītas ar iepirkuma priekšmetu, līdz ar to grozījumi iepirkuma dokumentācijā netiks veikti. 

Jautājums Nr.2.
Saskaņā ar nolikuma 50.6. punktu par būvprojekta vadītāju var tikt nozīmēts gan arhitekta prakses speciālists, gan speciālists ceļu projektēšanā, gan speciālists ēku konstrukciju projektēšanā.
Savukārt nolikuma 50.7. punkts nosaka, ka būvprojekta vadītājam iepriekšējo piecu gadu laikā jābūt pieredzei vismaz viena līguma izpildē kā būvprojekta vadītājam, kura ietvaros projektēta āra sporta vai rotaļu laukuma, vai stadiona ar mākslīgo segumu vismaz 400 m² platībā pārbūve vai izbūve.
Vēlamies norādīt, ka praksē speciālisti ceļu projektēšanā šāda rakstura objektos nereti veic attiecīgās projektēšanas daļas izstrādi un koordināciju, tomēr ne vienmēr tiek nozīmēti par būvprojekta vadītājiem. Īpaši tas attiecas uz projektiem, kuros dominē ēku vai teritorijas labiekārtojuma projektēšanas risinājumi, piemēram, pirmsskolas izglītības iestāžu teritoriju un rotaļu laukumu izbūve vai pārbūve.
Ņemot vērā minēto, lūdzam iepirkuma komisiju skaidrot:
1.	Vai nolikuma 50.7. punktā noteiktā pieredzes prasība ir izpildāma tikai gadījumā, ja speciālists attiecīgajā projektā formāli ir bijis nozīmēts par būvprojekta vadītāju?
2.	Vai pasūtītājs būtu gatavs atzīt par līdzvērtīgu pieredzi arī gadījumus, kad speciālists attiecīgajā projektā ir bijis atbildīgais projektēšanas daļas vadītājs vai galvenais attiecīgās sadaļas projektētājs, kura izstrādātā projekta ietvaros veikta āra sporta vai rotaļu laukuma, vai stadiona ar mākslīgo segumu vismaz 400 m² platībā izbūve vai pārbūve?
3.	Vai pasūtītājs apsvērtu iespēju precizēt nolikuma 50.7. punktu, paredzot, ka prasītā pieredze var tikt apliecināta arī kā attiecīgās projektēšanas daļas vadītājam, ja speciālista faktiskā pieredze un kompetence atbilst iepirkuma priekšmetam?
Pretendenta ieskatā šāds precizējums veicinātu konkurenci un nodrošinātu samērīgu kvalifikācijas prasību piemērošanu, vienlaikus saglabājot pasūtītāja interesi piesaistīt speciālistus ar atbilstošu profesionālo pieredzi līdzvērtīgu objektu projektēšanā

Atbilde: Iepirkumu komisija skaidro, ka nolikuma 50.7.punktā noteiktā pieredzes prasība būs izpildīta, ja Pretendenta piesaistītais būvprojekta vadītājs attiecīgā līguma izpildē būs guvis pieredzi kā būvprojekta vadītājs. 
Iepirkuma nolikumā noteiktās pretendentu kvalifikācijas prasības ir samērīgas, objektīvi pamatotas un tieši saistītas ar iepirkuma priekšmetu, līdz ar to grozījumi iepirkuma dokumentācijā netiks veikti. 



